SA operasanger gaan bekoor by kroningseremoniePretty Yende. (Foto: Twitter/Pretty Semende) Buckingham-paleis het aangekondig dat die bekende Suid-Afrikaanse operasanger, Pretty Yende, een van die handjievol kunstenaars is, wat gekies is om op 6 Mei by koning Charles III se kroningseremonie in Westminster-abdy op te tree. Yende is veral oorsee bekend vir haar werk as operasangeres en het al verskeie toekennings van die Operahuise van Wene, Moskou, Milaan en New York ontvang. In 2017 het sy ook die toekenning vir beste opname solo-voordrag gewen vir haar album A Journey by die Internasionale Operatoekennings. “Dit is moeilik om in woorde te beskryf hoe geëerd en geseënd ek voel om ‘n uitnodiging te ontvang om op 6 Mei by die kroningseremonie van hul majesteite die koning en koningin-gemaal by Westminster-abdy op te tree,” het die 37-jarige sanger oor haar prestasie op Twitter geskryf. Sy is ook een van slegs drie soliste wat tydens dié seremonie sal optree. “Die musiek is persoonlik gekies deur sy majesteit die koning gekies om die talent van regoor die Verenigde Koninkryk en die Statebond ten toon te stel,” lui ŉ verklaring oor die kroningseremonie se program op Westminster-abdy se webwerf. ???? It’s hard to put into words how honored and blessed I feel to receive an invitation to perform at The Coronation of Their Majesties The King and The Queen Consort at Westminster Abbey on Saturday, 6th of May 2023.????✨???????????????????????????? ????: @gregorhohenberg#Coronation2023 pic.twitter.com/wSDoFtSi6U — Pretty Yende (@PrettyYende) February 19, 2023 Onder dié dag se musiek sal twaalf nuwe opdragwerke wees, waaronder ŉ nuwe kroningslied deur die bekende komponis Andrew Lloyd Webber. Koningin Mary se kroon. (Foto: Twitter/Coronation News and updates) Yende is ook nie die enigste Suid-Afrikaanse verteenwoordiging wat gaan skitter by dié seremonie nie. Buckingham-paleis het onlangs bevestig dat Camilla, die koningin-gemalin, die kroon van koningin Mary – koning Charles III se oumagrootjie – tydens dié seremonie sal dra, maar dat ŉ paar wysigings en toevoegings eers daaraan gemaak sal word. Dié geskiedkundige kroon sal met verskeie Cullinan-diamante, geslyp uit die grootste diamant wat nog ooit gemyn is toe dit in 1905 in Suid-Afrika ontdek is, ter ere van wyle koningin Elizabeth II geset word. Dié diamante was jare lank deel van haar persoonlike juwelierswareversameling en sy het dit dikwels as borsspelde gedra. Bykomende bronne: BBC